Európska komisia nebude pokutovať členské krajiny, ktoré odmietajú prijať utečencov na základe kvót.

Slovensku, ako ani ďalším postkomunistickým krajinám EÚ nezoškrtá časť eurofondov. Informáciu o krátení európskych financií priniesla spravodajská agentúra Reuters a prevzali ju viaceré slovenské médiá.

Podľa agentúry škrtanie eurofondov malo byť istým kompromisom, ako potrestať niektoré štáty za to, že nechceli prijať migrantov. Slovensko tak malo prísť o viac ako 100 miliónov eur.

Skutočný dôvod zmien v rozpočte

Slovenské ministerstvo zahraničných vecí označilo správu Reuters za úplnú dezinformáciu.

„Redukcia kohéznej politiky v návrhu rozpočtu EÚ na rok 2017 oproti minulému roku nemá nič spoločné s postojom niektorých štátov k utečencom,“ vyhlásil šéf komunikačného odboru rezortu zahraničných vecí Igor Skoček.

Ako ďalej dodal, ide o štandardné prispôsobenie výšky výdavkov rozpočtu očakávanej miere čerpania. Doteraz totiž dobiehali platby rozpočtového obdobia 2007 – 2013 a výška platieb politiky súdržnosti bola vysoká.

V ďalšom období 2014 - 2020 EÚ počíta s pomalším rozbehom čerpania prostriedkov na projekty programového obdobia 2014 – 2020, čo si vyžaduje prispôsobenie výšky platieb.

„Nemá význam, aby štáty odviedli do rozpočtu peniaze a potom sa im vracali kvôli nízkemu čerpaniu. Čerpanie prostriedkov politiky súdržnosti bude s najväčšou pravdepodobnosťou opäť kulminovať po roku 2020,“ priblížil Skoček.

Pomalé čerpanie

Samotná Európska komisia (EK) odmietla spájať úpravu čerpania eurofondov na budúci rok s migračnou krízou.

„Dôvodom zmien v budúcoročnom rozpočte EÚ je relatívne pomalý nábeh čerpania niektorých fondov. Komisia očakáva, že v roku 2017 obdrží v oblasti kohézie menej faktúr, ako ich bolo v roku 2016,“ uviedol hovorca EK pre rozpočet Alexander Winterstein.

Brusel tvrdí, že členské štáty postupne začnú z fondov čerpať peniaze rýchlejšie, čo bude znamenať aj viac platieb. „Akonáhle sú projekty zrealizované a faktúry zaslané na preplatenie, záväzky sa realizujú vo forme konkrétnych platieb,“ doplnil Winterstein.

Kaliňákovi sa táto idea pozdáva

Ani minister vnútra Robert Kaliňák nevedel potvrdiť informácie agentúry Reuters. „S touto otázkou som bol prvý raz konfrontovaný včera, nemám k tomu ešte informácie,“ odpovedal na otázku Aktuality.sk Kaliňák.

Na druhej strane minister vnútra neodmietol myšlienku, že by sa nevyužité peniaze z eurofondov pre chudobnejšie krajiny nemohli presunúť na riešenie migračnej krízy.

„Je to idea na zváženie. Existujú ale Partnerské zmluvy, nie som si istý, či by to išlo tak jednoducho,“ uzavrel Kaliňák.